Kommissionens beslutning

af 17. oktober 2001

om bemyndigelse af Det Forenede Kongerige til at yde støtte til to kulproduktionsenheder i 2000 og 2001

(meddelt under nummer K(2001) 3081)

(Kun den engelske udgave er autentisk)

(EØS-relevant tekst)

(2002/82/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien(1), særlig artikel 9, stk. 4, og

ud fra følgende betragtninger:

I

(1) Ved brev af 8. august 2001 gav Det Forenede Kongerige i overensstemmelse med artikel 9, stk. 1, i beslutning nr. 3632/93/EKSF Kommissionen meddelelse om en økonomisk støtte, som det har til hensigt at yde til kulproduktionsenheden "Longannet Mine" under Mining (Scotland) Ltd for perioden 17. april til 31. december 2000 og for 2001.

(2) Ved brev af 3. september 2001 gav Det Forenede Kongerige endvidere i overensstemmelse med artikel 9, stk. 1, i beslutning nr. 3632/93/EKSF Kommissionen meddelelse om den økonomiske støtte, som det har til hensigt at yde til kulproduktionsenheden "Aberpergwm Colliery" under Anthracite Mining Ltd for 2001.

(3) På baggrund af disse oplysninger fra Det Forenede Kongerige skal Kommissionen træffe beslutning om en driftsstøtte på 5397000 GBP til dækning af særlige driftstab i Longannet Mine, nærmere bestemt 2190000 GBP for perioden 17. april 2000 til 31. december 2000 og 3207000 GBP for 2001. Kommissionen skal også træffe beslutning om driftsstøtte på 1031066 GBP til dækning af driftstab i Aberpergwm Colliery for 2001.

(4) De finansielle foranstaltninger er omfattet af artikel 1 i beslutning nr. 3632/93/EKSF. Kommissionen skal derfor i henhold til den nævnte beslutnings artikel 9, stk. 4, træffe beslutning herom. Kommissionens godkendelse er betinget af, at foranstaltningerne er i overensstemmelse med de generelle mål og kriterier i artikel 2 og de specifikke kriterier i artikel 3 i beslutning nr. 3632/93/EKSF, og mere generelt set at støtten er forenelig med det fælles markeds funktion. Efter nævnte beslutnings artikel 9, stk. 6, skal Kommissionen desuden vurdere, om de meddelte foranstaltninger er forenelige med den plan for modernisering, rationalisering og omstrukturering af den britiske kulindustri, som Kommissionen godkendte ved beslutning 2001/114/EKSF(2) og beslutning 2001/597/EKSF(3) (herefter benævnt "omstruktureringsplanen").

II

(5) Det beløb på 5397000 GBP, som Det Forenede Kongerige påtænker at yde til Longannet Mine i medfør af artikel 3 i beslutning nr. 3632/93/EKSF, skal dække en del af forskellen mellem produktionsomkostningerne og den salgspris, som de kontraherende parter frit har aftalt under hensyntagen til betingelserne på verdensmarkedet for kul af tilsvarende kvalitet fra tredjelande.

(6) Ved beslutning 2001/217/EKSF(4) og 2001/683/EKSF(5) har Kommissionen i medfør af artikel 3 allerede bemyndiget Det Forenede Kongerige til at yde en driftsstøtte til Longannet Mine på 17462000 GBP for perioden 17. april til 31. december 2000 og 18318000 GBP for 2001. Kommissionen fandt, at den støtte, som Det Forenede Kongerige påtænkte at yde, tog sigte på i overensstemmelse med artikel 3, stk. 2, i beslutning nr. 3632/93/EKSF at forbedre det pågældende produktionsanlægs økonomiske levedygtighed ved at nedbringe produktionsomkostningerne. I overensstemmelse med omstruktureringsplanen forventedes støtten at bidrage til at gøre Longannet Mine levedygtig, således at minen efter 2002 ville kunne fortsætte driften uden yderligere offentlige tilskud.

(7) Den støtte til Longannet Mine, som Kommissionen godkendte, dækkede dog kun en del af driftstabene i de førnævnte perioder. Direkte afskrivninger, jf. punkt 2, litra c), i formular A i bilag 1 til beslutning nr. 341/94/EKSF(6) dækkes ikke af statsstøtte. Ved at udelukke denne støtteberettigede udgift tilsigtede Det Forenede Kongerige at minimere omfanget af støtten til Longannet Mine. Med en passende finansiel støtte fra aktionærerne bør det være muligt at opnå en balance, der svarer til Longannet Mines driftsresultater.

(8) Der har for nylig været betydelige produktionstab som følge af geologiske problemer og store oversvømmelser, hvilket ikke har kunnet forudses. Disse forbigående tab som følge af særlige omstændigheder har ført til alvorlige finansielle vanskeligheder. For at sikre Longannet Mines overlevelse er det derfor påtrængende nødvendigt at tilføre yderligere ressourcer for at afværge en nedlukning som følge af insolvens.

(9) I henhold til meddelelsen af 8. august 2001 skyldes Longannet Mines finansielle vanskeligheder ekstraordinære omstændigheder, og de forventes derfor at være forbigående. De bringer dermed heller ikke minens fremtidige økonomiske levedygtighed i fare ved at sænke produktionsomkostningerne. I overensstemmelse med beslutning 2001/217/EKSF og beslutning 2001/683/EKSF vil Longannet Mine derfor kunne videreføre sine aktiviteter efter 2002 uden offentlige tilskud. Efter at have gransket de seismiske undersøgelser og en gennemgang udført på produktionsstedet har en uafhængig ekspert bekræftet, at Longannet Mine råder over tilstrækkelige kulforekomster til at kunne fortsætte driften frem til udgangen af 2002 på gunstige økonomiske vilkår.

(10) I overensstemmelse med artikel 3, stk. 1, første led, i beslutning nr. 3632/93/EKSF overstiger den meddelte støtte pr. ton for den pågældende produktionsenhed ikke forskellen mellem produktionsomkostningerne og de forventede indtægter for perioden 17. april til 31. december 2000 eller for 2001.

(11) På baggrund af ovenstående og på grundlag af oplysningerne fra den britiske regering mener Kommissionen, at den yderligere støtte på 5397000 GBP, som Det Forenede Kongerige påtænker at yde Longannet Mine for perioden 17. april til 31. december 2000 og for 2001, er forenelig med beslutning nr. 3632/93/EKSF, særlig artikel 2 og 3.

III

(12) Det beløb på 1031066 GBP, som Det Forenede Kongerige påtænker at yde til Aberpergwm Colliery i medfør af artikel 3 i beslutning nr. 3632/93/EKSF, skal dække forskellen mellem produktionsomkostningerne og den salgspris, som de kontraherende parter frit har aftalt under hensyntagen til betingelserne på verdensmarkedet for kul af tilsvarende kvalitet fra tredjelande.

(13) Efter at minen blev nedlagt helt i 1986, er der foretaget betydelige investeringer for at genoptage aktiviteterne i denne. Efter indledende arbejder i 1996 genoptog minen driften i juli 2000. Aberpergwm Collierys mineaktiviteter vil dog først få en produktion af betydning i 2001, hvor produktionen forventes at blive 66800 tske(7).

(14) Moderniseringen af kulminerne, som endnu ikke er afsluttet, vil resultere i stadig mere rentable driftsvilkår. Som følge heraf forventes produktionsomkostningerne, som i 2000 beløb sig til [...](8) GBP/GJ(9), at falde betydeligt, og forventes i 2002 ikke at overstige det loft for økonomisk levedygtighed - i 1999-priser - på 1,15 GBP/GJ, der er fastsat i omstruktureringsplanen for Det Forenede Kongeriges kulindustri. Desuden vil en yderligere mindskelse af produktionsomkostningerne ifølge fremskrivningerne til og med 2004 bidrage til en konstant forøgelse af minens økonomiske levedygtighed efter 2002.

(15) Efter anmodning af Det Forenede Kongeriges myndigheder har en uafhængig ekspert kompileret en teknisk rapport, hvori der foretages en undersøgelse af potentialet for den modernisering, rationalisering og omstrukturering, som Aberpergwm Colliery har gennemført for at forbedre sin økonomiske levedygtighed. Ved udarbejdelsen af denne rapport tog eksperten hensyn til de geologiske og tekniske driftsvilkår og til kvaliteten af det kul, der produceres af denne produktionsenhed. I rapporten konkluderes det, at de forskellige planlagte foranstaltninger er konsistente og realistiske i forhold til det omkostningsniveau, som produktionsenheden har beregnet.

(16) I overensstemmelse med artikel 3, stk. 2, i beslutning nr. 3632/93/EKSF er det derfor hensigten med den støtte, som Det Forenede Kongerige påtænker at yde, at forbedre Aberpergwm Collierys økonomiske levedygtighed ved i betydeligt omfang at nedbringe produktionsomkostningerne. Ud fra udsigterne til at kunne mindske produktionsomkostningerne og øge indtægterne vil denne støtte bidrage til at gøre produktionsenheden konkurrencedygtig, så det sikres, at den er i stand til at videreføre driften efter 2002 uden offentlige tilskud.

(17) Den plan, som virksomheden foreslår, og især den midlertidig karakter af den nødvendige økonomiske støtte til omstruktureringen, gør det muligt gradvist at nedsætte støtten i overensstemmelse med artikel 2, stk. 1, første led, i beslutning nr. 3632/93/EKSF.

(18) I overensstemmelse med artikel 3, stk. 1, i beslutning nr. 3632/93/EKSF overstiger den anmeldte støtte pr. ton ikke forskellen mellem produktionsomkostningerne og de forventede indtægter, beregnet på grundlag af de finansielle oplysninger for støtteperioden.

(19) Kommissionen noterer sig, at en revisor har attesteret, at de økonomiske oplysninger, som Det Forenede Kongerige har meddelt, giver et nøjagtigt billede af Anthracite Mining Ltd's regnskaber. Revisoren har også erklæret, at prognoserne er udarbejdet under anvendelse af de samme regnskabsprincipper, som var i brug før den periode, der er omfattet af støtten.

(20) På baggrund af ovenstående og på grundlag af oplysningerne fra Det Forenede Kongerige er den støtte, som det påtænkes at yde Aberpergwm Colliery-produktionsenheden for 2001, forenelig med beslutning nr. 3632/93/EKSF, særlig artikel 2 og 3.

IV

(21) Det Forenede Kongerige skal sikre, at støtten ikke medfører konkurrencefordrejning mellem Fællesskabets producenter, aftagere eller forbrugere af kul.

(22) I overensstemmelse med artikel 3, stk. 1, tredje led, i beslutning nr. 3632/93/EKSF og bestemmelserne i beslutning 2001/114/EKSF træffer Det Forenede Kongerige alle fornødne foranstaltninger til at sikre, at de støttebeløb, der ydes hver især af produktionsanlæggene, ikke indebærer, at EF-kul bliver billigere end kul af tilsvarende kvalitet fra tredjelande.

(23) Desuden skal støtten i overensstemmelse med artikel 2, stk. 2, i beslutning nr. 3632/93/EKSF, opføres på Det Forenede Kongeriges offentlige budgetter på nationalt, regionalt eller lokalt plan eller indgå i fuldstændig ækvivalente mekanismer.

(24) I overensstemmelse med artikel 3, stk. 1, andet led, og artikel 9, stk. 2 og 3, i beslutning nr. 3632/93/EKSF skal Kommissionen kontrollere, at den godkendte støtte udelukkende anvendes til de i beslutningens artikel 3 nævnte formål. Det Forenede Kongerige skal senest den 30. september 2001 oplyse størrelsen af den faktisk udbetalte støtte i det foregående år og gøre rede for eventuelle reguleringer i forhold til de oprindeligt meddelte beløb. Denne årlige opgørelse skal desuden indeholde alle de oplysninger, der er nødvendige for at kontrollere, at kriterierne i artikel 3 er opfyldt.

(25) Det Forenede Kongerige skal begrunde eventuelle afvigelser fra moderniserings-, rationaliserings- og omstruktureringsplanen og fra de økonomiske og finansielle overslag, som blev anmeldt til Kommissionen den 8. august 2001 og den 3. september 2001. Hvis det viser sig, at betingelserne i artikel 3, stk. 2, i beslutning nr. 3632/93/EKSF ikke kan opfyldes, foreslår Det Forenede Kongerige Kommissionen korrigerende foranstaltninger, som må træffes -

VEDTAGET FØLGENDE BESLUTNING:

Artikel 1

Det Forenede Kongerige bemyndiges til under overholdelse af betingelserne i artikel 3 i beslutning nr. 3632/93/EKSF i 2001 at yde en driftsstøtte på 5397000 GBP til produktionsenheden Longannet Mine for perioden 17. april til 31. december 2000 og for 2001.

Det Forenede Kongerige bemyndiges endvidere til under overholdelse af betingelserne i artikel 3 i beslutning nr. 3632/93/EKSF at yde en driftsstøtte på 1031066 GBP til produktionsenheden Aberpergwm Colliery for 2001.

Artikel 2

Det Forenede Kongerige sikrer, at den godkendte støtte udelukkende anvendes til de formål, der er angivet i sine meddelelser af 8. august 2001 og 3. september 2001, og at ethvert annulleret, utilstrækkeligt udnyttet eller ukorrekt anvendt beløb vedrørende et af de elementer, der er nævnt i denne beslutning, tilbagebetales.

Artikel 3

Uden at det berører forpligtelserne i henhold til artikel 9, stk. 1, 2 og 3, i beslutning nr. 3632/93/EKSF, meddeler Det Forenede Kongerige senest den 30. september 2002 Kommissionen en opgørelse over de støttebeløb, der faktisk er udbetalt for perioden 17. april til 31. december 2000 og for 2001.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 17. oktober 2001.

På Kommissionens vegne

Loyola De Palacio

Næstformand

(1) EFT L 329 af 30.12.1993, s. 12.

(2) EFT L 43 af 14.2.2001, s. 27.

(3) EFT L 210 af 3.8.2001, s. 32.

(4) EFT L 81 af 21.3.2001, s. 31.

(5) EFT L 241 af 11.9.2001, s. 10.

(6) EFT L 49 af 19.2.1994, s. 1.

(7) tske = tons stenkulækvivalenter.

(8) Fortrolige oplysninger.

(9) 1 ton stenkulækvivalent (tske) = 29302 GJ.